Staak paniekaankope, SA 'hét genoeg kos' | Maroela Media
Staak paniekaankope, SA 'hét genoeg kos'
Suid-Afrikaners is weereens gevra om nie paniekaankope te doen nie. (Foto: Maroela Media)
Die landbouorganisasie Agri SA het Suid-Afrikaners weer verseker dat die land genoeg kos vir álmal het. Die versekering kom te midde van al hoe meer Suid-Afrikaners wat paniekaankope doen terwyl die nuwe koronovirus aanhou versprei. Veral blikkieskos, pasta en items soos langlewemelk en sekere skoonmaakmiddels vlieg van die rakke.
"Die styging in Covid-19-voorvalle in Suid-Afrika is vir almal 'n groot bron van kommer en ons almal moet die stappe wat die regering doen om die verspreiding van die virus te beperk, ondersteun," het Christo van der Rheede, adjunk- uitvoerende hoof van Agri SA, Maandag gesê.
Hy het gesê die landboubedryf werk nou saam met die regering om te verseker die lewering van vars en noodsaaklike landbouprodukte word geprioritiseer.
"Die waardekettings wat daagliks die verskaffing van produkte verseker, het voorsorgmaatreëls getref om werkers te beskerm en voorraad te bly lewer," het hy gesê.
Agri SA het 'n beroep op verbruikers gedoen om kleinhandelaars toe te laat om hul voorraad aan te vul, hul samewerking in dié verband te gee en geduld te beoefen. Hy sê produkte waarna 'n groot vraag is, word gereeld aangevul.
Die organisasie sê Suid-Afrika verwag vanjaar 'n rekordoes vir graan en soja en daar word genoeg bees-, skaap- en varkvleis geproduseer. Die pluimveebedryf is ook op dreef en vars vrugte en groente is geredelik beskikbaar.
Hy sê ook Suid-Afrikaanse boere is van wêreldgehalte en dieselfde geld die logistieke en vervoermaatskappye wat seker maak die produkte kom landwyd by verbruikers uit. Landbouvervaardigings-, verwerkings- en verspreidingsaanlegte gaan voort met hul werk en ten spyte van die uitbreking doen varsproduktemarkte steeds elke dag sake.
Agri SA het plaaslike verbruikers verseker dat landbouers in Suid-Afrika nie opgehou boer het nie en dat maatreëls van toepassing is om almal se veiligheid te verseker.
Asb mense – dink aan die senior burgers ook terwyl julle die rukke so leeg koop.
Ek het my drie vierwiel woonwaens vol kruideniersware gepak, genoeg toiletpaper, my twee Venters vol klere, als haak ek agter my kragtige Oshkosh aan, visstokke vat ek saam, my boot, en na my vrou ook ingeklim het, is ek op pad na ons strandhuis in Jeffreys Baai.
Nou is die tyd vir wit boere om alle produksie te staak totdat die regering 'n definitiewe besluit neem waarin hulle ALLE planne en beleide met onteiening sonder vergoeding finaal staak. As alle boere dit NOU doen, kan die regering nie die weermag en polisie instuur teen die boere nie, weens maatreëls om die verspreiding van die virus te keer. Boere moet NOU optree.
En as daar n total lock down kom? Waar kry jy dan kos?
Die is meer 'n sosiale pandemie as wat daar 'n gesondheids pandemie is. China was onder totale lockdown en mense is toegelaat om kos en medikasie te gaan koop. Die voedsel ketting het bly werk al het ander besighede toegemaak. Paniek en die verspreiding van vals (onbevestigde) inligting maak meer skade as die siekte self. Wees geestelik sterk en ondersteun jou geliefdes, ons gaan Covid-19 oorleef.